
R E P U B L I K A     H R V A T S K A

R J E Š E N J E


	Trgovački sud u Rijeci, po sudskoj savjetnici Mirti Dremil Štefančić, u stečajnom predmetu povodom zahtjeva FINANCIJSKE AGENCIJE za provedbu skraćenog stečajnog postupka nad dužnikom ALFACOMMERCE d.o.o. Njivice, Gromačine 41 (OIB 38671984092; MBS 040124668), od 6. lipnja 2017. godine


r i j e š i o    j e


	Obustavlja se skraćeni stečajni postupak nad dužnikom ALFACOMMERCE d.o.o. Njivice, Gromačine 41, (OIB 38671984092; MBS 040124668).


Obrazloženje


Predlagatelj Financijska agencija, Regionalni centar Rijeka podnijela je ovome sudu 3. veljače 2017. zahtjev za provedbu skraćenog stečajnog postupka nad dužnikom ALFACOMMERCE d.o.o. Njivice, Gromačine 41, (OIB 38671984092; MBS 040124668; dalje - dužnik), na temelju čl. 429. Stečajnog zakona (Narodne novine br. 71/15, dalje: SZ-a). 
Na temelju odredbe čl. 430. i 431. SZ-a, oglasom objavljenim na mrežnoj stranici e-Oglasne ploče suda pozvane su osobe ovlaštene za zastupanje dužnika po zakonu u roku od 15 dana od dana objave oglasa podnijeti sudu popis imovine i obveza na propisanom obrascu i pozvani su vjerovnici dužnika u roku od 45 dana predložiti otvaranje stečajnog postupka i po pozivu suda predujmiti iznos potreban za namirenje troškova postupka. 

Sberbank banka d.d. Ljubljana, Republika Slovenija, Dunajska cesta 128A (OIB: 73433895209) je u zakonskom roku 7. travnja 2017. godine, podnio ovom sudu prijedlog za otvaranje stečajnog postupka nad dužnikom.  

U prijedlogu je naveo da prema dužniku ima tražbinu u iznosu od 3.797.381,07 kn, koja se temelji na Sporazumu o zasnivanju založnog prava na nekretnini radi osiguranja naplate novčane tražbine solemniziranog od strane javnog bilježnika Stjepana Šaškora iz Zagreba, od 13. listopada 2010. godine pod poslovnim brojem OV-12135/10 i Ugovora o kreditu 240-51-505675 od 15. rujna 2010. godine. Ujedno je naveo da je izvjesno da podnositelj prijedloga neće moći svoju tražbinu u potpunosti namiriti iz dijela imovine dužnika na kojem podnositelj ima razlučno pravo. Naime, navedena nekretnina nema dostatnu vrijednost prema tržišnoj vrijednosti nekretnina, iz kojih bi se potpuno namirilo potraživanje podnositelja, a ujedno, dio istih nije u isključivom vlasništvu dužnika nego je dužnik suvlasnik s ostalim osobama. Stoga, budući da je dužnik nesposoban za plaćanje postoji stečajni razlog (čl. 5. i 6. Stečajnog zakona).      

Zaključkom od 14. travnja 2017. sud je pozvao vjerovnika uplatiti ukupan iznos od 11.000,00 kn za namirenje troškova stečajnog postupka, što je isti učinio još 7. travnja 2017. godine.

Prema odredbi čl. 433. SZ-a ako nisu ispunjene pretpostavke za istodobno otvaranje i zaključenje skraćenog stečajnog postupka u smislu odredbe čl. 431. SZ-a sud će obustaviti skraćeni stečajni postupak i odgovarajućom primjenom općih odredaba stečajnog postupka donijeti rješenje o pokretanju prethodnog postupka, odnosno otvaranje stečajnog postupka. 

S obzirom na to da nisu ispunjene pretpostavke za istodobno otvaranje i zaključenje skraćenoga stečajnog postupka u smislu odredbe članka 431. ZS, valjalo je temeljem čl. 433. SZ-a obustaviti skraćeni stečajni postupak. 

Napominje se da će sud po pravomoćnosti ovoga rješenja odgovarajućom primjenom općih odredbi stečajnog postupka propisanih Stečajnim zakonom donijeti rješenje o pokretanju prethodnog postupka. 

U Rijeci, 6. lipnja 2017. godine
    
           Sudska savjetnica 
								      Mirta Dremil Štefančić



UPUTA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, u dva primjerka, u roku od osam dana od objave pismena na mrežnoj stranici e-Oglasne ploče sudova.
 

